Fotograaf fnuik diefstal van Frances se Oscar | Netwerk24
Fotograaf fnuik diefstal van Frances se Oscar
06 Maart 2018 21:14
Terry Bryant Foto: ReUTERS
Dit het soos 'n toneel uit 'n fliek gekyk toe 'n fotograaf 'n man voorgekeer het wat probeer het om met Frances McDormand se Oscar op die vlug te slaan.
Terry Bryant is in hegtenis geneem en op borgtog van $20 000 (sowat R220 000) vrygelaat, het die polisie in Los Angeles gesê.
McDormand se Oscar as beste aktrise het 'n ruk lank verdwyn by die Governor's Ball-partytjie in Hollywood.
Oscar-wenners se goue beeldjies word daar gegraveer.
"Ek het my Oscar verloor," het McDormand (60) skouerophalend gesê. Die fotograaf het gesien hoe Bryant laat spaander met die Oscar terwyl dié sê: "Ek het hom! Ons het dit gedoen!"
Die fotograaf het agterdogtig geraak omdat hy nie kon onthou dat hy Bryant by die Oscars gesien het nie. Hy het Bryant gevolg en die Oscar teruggevat waarna Bryant in hegtenis geneem is. – Reuters